
Hoolekogu koosolek  17.09.2020 kell 18.00 –  20.30 Kuusalu keskkoolis

Osalesid: Indrek Link (lapsevanemate esindaja), Kaisa Kajo (lapsevanemate esindaja), Kerli Palu (lapsevanemate esindaja), Viljar Moorits (lapsevanemate esindaja), Rasmus Merivoo (lapsevanemate esindaja), Kristi Tarik (direktor), Aili Kontus (õppealajuhataja), Ingrit Keerma (õpetajate esindaja), Margit Vunk (õpetajate esindaja), Anu Kirsman (vallavalitsuse esindaja), Piia Palge-Lepik (algklasside õppejuht)
Külaline:  Mariella Soom (õpilaste esindaja)


Koosoleku päevakord

1. Arengukava
2. Põhimäärus
3. Koolivorm
4. Covid-19
5. Kooli ehitamise ja kolimise plaanid


1.Direktor Kristi Tarik tutvustas end hoolekogule. 

2.Kooli põhimääruse muudatus
Kristi Tarik: Kooli põhimääruses on vaja teha muudatused, mis puudutavad õpilaskodu ja Harju maavanemat. Seoses koolimaja ühe tiiva lammutamisega kaob õpilaskodu. Fraas „Harju maavanem“ tuleb põhimääruses kahest punktist välja võtta. Kerli Palu: Kas õpilaskodu kaob jäädavalt ära? Miks ta ei võiks jääda struktuuriüksusena põhimäärusesse alles? Anu Kirsman: Kui meil ei ole füüsiliselt õpilaskodu, ei ole õige jätta õpilaskodu ka struktuuriüksusena alles. Seda on võimalik tulevikus alati vajadusel tagasi panna struktuuri. Eelmisel õppeaastal oli õpilaskodu pooltühi. Vallavalitsus saab taotleda õpilaskodusse riiklikke kohti. Õpilased peavad selleks vastama teatud kriteeriumitele. Riiklikule kohale saavad 1-9. klassi õpilased ja kuni 2 aastaks. Mõned on jäänud ka pikemaks ajaks õpilaskodusse elama. Igal aastal peaks üle vaatama õpilaskodus elavate õpilaste vajadused. Meie õpilaskodu on Harjumaal ainus. Kui see oleks tõhus meede, oleks neid rohkem. Oleme veendunud, et see ei ole väga tõhus meede õpilaste aitamiseks. 20 aastat tagasi eeldasime, et seal elavad koolist kaugel elavad lapsed. Praegu näeb riik, et õpilaskodus on lapsed, kellel on sotsiaalsed põhjused seal elamiseks. 13 riiklikul kohal 11 last, neist üks on väljastpoolt Kuusalu valda. Kõigiga tehakse igal õppeaastal uued kooskõlastused. Sel õppeaastal ei ole veel kellegagi kooskõlastust tehtud. 25.09.20 on viimane päev selleks. Praegu õpilaskodus elavad lapsed on pärit koolile üsna lähedalt. Osad neist võiksid ammu elada kodus. Vallavalitsusse on plaanis tööle võtta perede tugiisik, kes hakkab nende peredega tegelema. Peredega võetakse ühendust ja hinnatakse, milliseid teenuseid nad vajavad. 3 last on praegu õpilaskodus mitteriiklikul kohal. Nad on õpilaskodu lammutamisest teadlikud ja kool on nendega ühendust võtnud. Kõik nad jätkavad meie koolis ka peale õpilaskodu kaotamist. Aili Kontus: Õpilaskodu 100%-line täituvus oli ammu. Soovijaid õpilaskodusse on jäänud aina vähemaks. Parim koht lapsele on perekonnas, vajadusel kasutatakse tugiisiku abi. Anu Kirsman: Õpilaskodu kaotamise teemat on vallas arutatud ka enne, kui õpilaskodu lammutamine seoses kooli juurdeehitusega päevakorda tuli. Kerli Palu: Kas oli kaalumisel, et õpilaskodu oleks vahepealsel ajal füüsiliselt kuskil mujal? Anu Kirsman: Terve õpilaskodu osas ei ole. Selle teenuse sisu on väga palju muutunud. Ingrit Keerma: Pere juurest lapse ära võtmine ei lahenda pere probleeme. Anu Kirsman: Oleme ka varasemalt vajadusel taganud abivajavale perele korteri. Ühest küljest on õpilaskodu kaotamise põhjuseks teenuse sisu muutumine. Teisalt on põhjuseks lammutamine seoses kooli juurdeehitusega. Kui tervel Harjumaal on leitud, et õpilaskodu ei ole tõhus meede abivajavate laste aitamiseks, siis miks peaksime meie arvama, et see on tõhus. Indrek Link: Meie peame andma kooskõlastuse muudatustele. Kas perede tugiisik saab päriselt ka teoks? Anu Kirsman: Eelarves on see planeeritud. Kerli Palu: Kas pered maksavad õpilaskodu koha eest? Anu Kirsman: Riiklikul kohal ei maksa, vald maksab. Kerli Palu: Kas nendel peredel, kelle lapsed on praegu õpilaskodus, võib tekkida peale õpilaskodu kaotamist probleem, et süüa ei ole piisavalt? Anu Kirsman: Vallale on teada perede keskmine sissetulek. Vajadusel aidatakse peresid toiduabiga või muude vajalike teenustega. Kristi Tarik: Kooli vaates oleme veidi sundolukorras. Kooli vaates ei ole võimalik õpilaskodu teenust enam pakkuda. Nende lastega tegeletakse teistmoodi edasi. Kui me õpilaskodu struktuuriüksusena ära ei kaota, ei ole võimalik ka õpilaskoduga seotud töökohti kaotada. Indrek Link: Mis nende töökohtadega saab? Kristi Tarik: Osad töötajad koondatakse, osadele on pakkuda teine töö. Olen isiklikult kõikide nende töötajatega rääkinud. Septembri lõpus, st 90 päeva enne tuleb osadele neist anda juba koondamisteated. Põhimääruses 2. peatükis §-s 6 kaob struktuurist õpilaskodu ära ning 6. peatükis §-s 26 ja 7. peatükis §-s 27 kaob „Harju maavanem“ ära. Indrek Link: Kas kõik on nõus muudatustega? Kerli Palu: Mina ei ole nõus.
OTSUS: Hoolekogu on nõus põhimääruse muudatustega.

3.Arengukava
Kristi Tarik: Uue arengukava loomise protsess käib praegu. Uus arengukava tuleb aastateks 2021-2026. 6 aastat on maksimaalne võimalik periood arengukavaks. Olen näinud ainesektsioonide ettepanekuid. On olnud väärtuskoolitus. Koolipere poolt on tehtud ettepanekuid. Juhtkonna koosolekud on olnud. Koolipere kaardistas ära, mis on kooli tugevused, et arengukava tuleks võimalikult eesmärgipärane. Kooli tugevusvaldkondadena oleme välja toonud: 1) koostöö erinevate huvigruppide vahel, 2) õpetajad on rahul töökorraldusega ja infovahetusega, 3) turvaline ja rahulik koolikeskkond, 4) tunnustamissüsteem kõikidel tasanditel, 5) tõhus tugikeskus, 6) projektid ja programmid, 7) traditsioonide hoidmine, 8) heal tasemel õppetöö, 9) lastevanemate rahulolu kooliga, 10) ühised väärtused ja kokkulepped. Rasmus Merivoo: Kas saaks lahti seletada, mida on mõeldud traditsioonide hoidmise all? Kristi Tarik: Sportlikud huvitegevused, tasuta huvitegevused, kooli valss, võistluste traditsioonid, kooli ball jt. Kerli Palu: Huvitegevuse rahastamine on väljastpoolt inimestele arusaamatu, ainult vallaametnikud teavad, kuidas see toimub. Kas ei peaks seda üle vaatama? Kristi Tarik: Ka mina olen neid üle vaadanud. Anu Kirsman: Kooli huviringide sisu määrab ära kool, vald määrab raha hulga selle jaoks. Kerli Palu: Kas need muutuvad ajas? Kristi Tarik: Palju on seotud sellega, mida koolipere on valmis pakkuma. Me vaatame huviringe üle, hindame sisu, vaatame palju lapsi tuleb ringidesse. Kas võiks olla veel mõni tugevus? Tugevused on need, millega oma kooli reklaamime. Arengukavas oleme välja toonud võtme-eesmärgid: 1) toimub koostöine õppimine ja õpetamine, 2) koolipere on õppiv organisatsioon ja koosneb ennast juhtivatest õppijatest, 3) kõikidel tasanditel toimub koostöine juhtimine, 4) väärika teistest lugupidava terve eluhoiakuga inimese kujundamine. Õppija ei ole ainult õpilane, vaid ka õpetaja, koolitöötaja. Nende võtme-eesmärkide suunas liigume arengukavas. Nende järgi hakkame kõiki tegevusi planeerima. Arengukavas on kirjeldatud ka arengusuunad: 1) ruumipuuduse lahendamine, füüsiline õpikeskkond on kaasajastatud, 2) muutused õpikäsitluses läbi koostöise õppimise ja õpetamise, 3) üldpädevuste kujundamine läbi kogu koolielu, 4) koolipere koosneb ennast juhtivatest õppijatest (õpilased ja õpetajad), 5) lapsevanemad teevad kooliga aktiivset koostööd, 6) digipädevad õpetajad, kes on õpilastele eeskujuks digimaailmas tegutsemises, 7) kaasajastatud digitaristu, mis hõlmab probleemideta internetiühendust, kohtvõrku ja IKT vahendeid, 8) digilahenduste kasutamine asjaajamises, eKooli võimaluste parem kasutamine, 9) rohkem tegeleda andekate õpilastega, 10) õppekava uuendamine, 11) kooli positiivse maine kujundamine. Oleme arutanud, et andekatele õpilastele võiks pakkuda distantsõppe perioode. See tähendaks eesmärgipärast distantsõpet, mitte sellist nagu oli kevadel. Klassis võiks diferentseerida õpilasi. Klassiruumis tundub andekamale õpilasele lisaülesannete andmine karistamisena. Distantsõppel kaob selline karistamise moment ära. Distantsõppel on võimalik arendada ajaplaneerimist, enesejuhtimist. On koole, nt Rocca al Mare kool, kus selline süsteem väga hästi toimib. Anu Kirsman: Enne koroonaviiruse levikut oli vallas plaan teha koolides rohkem e-õppe päevi. Kristi Tarik: Kooli positiivse maine kujundamine tähendab ka suuremat aktiivsust sotsiaalmeedias, rohkem peaks avalikult näitama, mida me teeme. Õppekavas võiks olla rohkem valikkursuseid. Indrek Link: Mul on viimase punkti sõnastuse osas ettepanek. Eeldan, et positiivne maine on juba olemas, et seda ei pea enam kujundama. Kujundamise asemel võiks sõnastuses olla midagi muud. Kristi Tarik: Tarkus on kallim kui kuld – see on kooli arengukava uus moto. Koolipere poolt leiti, et see läheb kõige rohkem kokku kooli põhiväärtustega. Arengukavaga töö jätkub. Kerli Palu: Mis on järgmised etapid? Kristi Tarik: Paneme arengukava kokku. Vaatame õpetajatega üle. Hakkame eesmärke aastate lõikes lahti kirjutama. 

4.Koolivorm
Kristi Tarik: Mina pooldan koolivormi. See on koolis suur muudatus. Kõik ei saagi olla ühte meelt. Ma väga aktsepteerin ka koolivormi vastaseid arvamusi. Arvan, et koolivormil on positiivset rohkem kui negatiivset. Eelmise nädala vaatluse tulemusel kannab 96% 1. kooliastme õpilastest vähemalt ühte koolivormi elementi. Käesolev õppeaasta on üleminekuaasta, laste suhtes, kellel koolivormi ei ole, ei tehta negatiivseid tähelepanekuid. Kooli selge suund on siiski algklassides koolivormi kandmine. Uuel õppeaastal on plaanis lisada koolivormi elemente. Tulevikus pöörame rohkem tähelepanu, et ei tekiks tarneprobleeme ja tellimisprobleeme. Kommunikeerime tellimisprotsessi samuti edaspidi paremini. Facebook’s loodud Kuusalu keskkooli koolivormi järelturu grupp – Kuusalu Keskkooli koolivormi järelturg ja vahetus. Koostöö Swiiter OÜ-ga on väga tihe. Indrek Link: Mis on need uued koolivormi elemendid? Kristi Tarik: Swiiter OÜ esindaja tuleb kooli, nendega koos arutame, mis need võiksid olla. Viljar Moorits: Mul oli väga hea meel kuulda, et kedagi ei ahistata koolivormi mittekandmise pärast. Väga tore, et õpetajad on rahul. Ootaksin ka uuringut laste ja lapsevanemate rahulolu kohta. Loodan, et see põhimõte ei ole muutunud, et koolivorm on kohustuslik / soovituslik kuni 4. klassini, mitte kõrgemate kooliastmeteni. Kristi Tarik: Praegu on meie suund 1-4. klass. Viljar Moorits: Koolivorm on päris kallis. Edasiarendamisega ei tasu üle pingutada. Kristi Tarik: Me pigem lisame koolivormielementide valikusse esemeid, mis võiksid olla valikuvõimalus, mitte kohustus. Indrek Link: Järelhindamise mõttes võiks kevadel teha küsitluse koolivormiga rahulolu kohta. Rasmus Merivoo: Minu jaoks kõige suurem probleem on koolivormi kohustuslikkus. Kohustuslik osa on juba diskrimineerimine. Kristi Tarik: Mõistan seda emotsiooni. Kooliskäimine on ka kohustus. Rasmus Merivoo: Kõik argumendid ei põhjenda ära kohustuslikku osa. Kristi Tarik: Me võiksime selle teema juurde tagasi tulla siis, kui meil on lapsevanemate rahulolu küsitluse tulemused olemas. Rasmus Merivoo: Me oleme seotud ühe firmaga, see on kooli juhtkonna poolt peale surutud. Miks koolivorm peab olema kohustuslik? Kristi Tarik: See on üks väärtustest, osa identiteedist. Kui me lepime milleski kokku, siis see võiks nii toimida. Eesmärk on, et koolikeskkond oleks rahulikum, et me järgime teatud kokkuleppeid. Olen osaliselt nõus, et kohustus tekitab teatud inimestes vastumeelsust. Anu Kirsman: Meil on aastaid olnud näiteks kohustus kanda põrandaid mittemäärivaid jalatseid. Ka see on kohustus. Kerli Palu: Mul on üks mõte, kui koolivormiga edasi minna. Tuleb välja mõelda lugu, miks see vorm on selline, miks meil koolivorm on. Indrek Link: Üldkoosolekul võiks selle teema üles võtta. Mariella Soom: Tore on vaadata väikseid õpilasi ühesugustes riietes. Olen kuulnud, et koolivormi sokke tahetakse näiteks. Kristi Tarik: See on hea mõte koolivormi kohta lugu mõelda.

5.Covid-19
Kristi Tarik: Me ei ole läinud seda teed, et õpilasi osaliselt distantsõppele saata. Järgime Terviseameti juhiseid. Igasuguste haigusnähtudega tuleb jääda koju, nii lapsed kui õpetajad kui kogu personal. See on tekitanud juba keerulisi olukordi, sest palju peab asendama haigestunud õpetajaid. Suurim eesmärk on hoida kool covidi vaba. Terviseameti juhendites on, et kontaktse kontaktne ei ole viirusekandja nii kaua, kui ei ole haigusnähtusid. Jälgime, et kõik peseksid käsi. Oleme palunud lapsevanematel kooli mitte siseneda, et vähendada võimalikke kontakte. Söögivahetunde ei ole meil võimalik praegu nihutada. Kui klassis kinnitatakse kellelgi covid, läheb klass distantsõppele. Kui 14 päeva jooksul ei teki haigusnähtusid, võivad kooli tagasi tulla. Anu Kirsman: On olnud teateid, et lapsed tunnevad end praegu koolis väga ebakindlalt, nagu nad oleksid milleski süüdi. Kristi Tarik: Oleme õpetajatega rääkinud, kuidas toetada neid õpilasi, kes koju jäävad. On oluline, et õpetajad paneksid e-kooli võimalikult täpse info kodutööde kohta. Õpetajad toetavad neid õpilasi, kes peale puudumist kooli tulevad. Viljar Moorits: Arvan, et lastele kommunikeerimisega on üle võlli mindud, see tekitab lastes stressi. Proovige lastes liigset stressi mitte tekitada. Kristi Tarik: Räägin veel õpetajatega läbi selle teema. Mariella Soom: Minu arust õpetajate poolt mingit survet ei ole. Pigem on kaasõpilaste poolt, kes vaatavad halvakspanuga iga köhijat või nuuskajat. Kristi Tarik: Olen nõus, et laste stressitase on kõrge. Räägin sellest õpetajate koosolekul. Kerli Palu: Kuidas lapse kojusaatmine on korraldatud, kui laps on koolis haigusnähtudega? Kristi Tarik: Suuname medõe kabinetti ja helistame lapsevanemale. Kui meditsiinitöötajat ei ole, siis ootab laps sekretäri juures. Lastele võiks üle rääkida, et kui sa oled korra medõe juures käinud, ei tähenda see, et sul covid-19 on. Ingrit Keerma: Lapsed tulevad tihti kodu pingetega. Paljudes kodudes räägitakse covidist palju. Keskastmes ei taha lapsed covidist üldse rääkida. Mariella Soom: Maskide kandmine tekitab pinget. On öeldud, et kui tunned haigena, kanna maski.

6.Lapsevanemate tagasiside kevadisele distantsõppele
Kerli Palu: Palusime lapsevanematel kirjutada kevadise distantsõppe kohta mõtteid. Kitsaskohana tuli välja laste arvutiõpetus ja arvutialaste oskuste puudumine, samuti erinevate kanalite kasutamine suhtluseks ja veebitundide läbiviimiseks. Kool peaks kokku leppima, milliseid kanaleid kasutatakse. Keeleõppe puhul soovitati erinevaid äppe, ilma videotundideta ei ole keeleõppest kasu. Peaks kokku leppima, kui tihti peaks olema videotund. Turvalisus videotundidega oli samuti probleemiks – tundidesse tekkisid segajad. Peaks kokku leppima reeglid videotundides (kas võib pilti mitte näidata, kas peab olema korrektne riietus jms). Kooli poolt võiks jagada juhiseid, kuidas last rohkem motiveerida. Kristi Tarik: Me oleme sellest olukorrast õppinud palju. Ingrit Keerma: Lapsed vajasid seda, et nad saaksid ise küsida õpetajalt oma küsimusi. Kerli Palu: See peaks toimuma videotunnis. Ingrit Keerma: Videotund oli uus asi, paljud lapsed ei küsinud seal. Kerli Palu: Paljudele lastele distantsõpe väga sobis, seda võiks ka edaspidi kasutada. Lapsed olid puhanumad. Kooli küsimustiku osas toodi kriitikat välja. Küsimustike tegemisel võiks olla lapsevanemate testgrupp, et kindel olla, et kõik saavad ühtemoodi aru. Vastanud lapsevanemaid oli vähe – alla 10. Anu Kirsman: Kas meil on ka riistvara osas arengut planeeritud? Kristi Tarik: Arutasin eelmisel nädalal haridustehnoloogiga, mis meil majas olemas on ja mida veel vaja on. Anu Kirsman: Võiks olla ka õpetajat toetav programm sellega koos.

7.Kooli ruumipuudus 2021.a jaanuar - detsember
Kristi Tarik: 2021.a jaanuaris algab õpilaskodu tiiva lammutus. Lammutus- ja ehitustööde ajaks me õppetööd ühtegi teise hoonesse ei koli. Paigutame klassiruume koolimaja erinevatesse ruumidesse (lugemissaal, arvutiklassid, spordikeskus, klasside vaheruumid jne). Vanemates kooliastmetes rakendame vaheldumisi lühemateks perioodideks distantsõpet. Garderoobiks kasutame kooliosa võimlat. Anu Kirsman: Kas olete arutanud, kuhu lammutus- ja ehitustööde ajal aiad paigutatakse, kuidas koolitee hakkab kulgema? Kristi Tarik: Lapsed hakkavad võimla juures olevast uksest koolimajja käima.

8.Järgmine hoolekogu koosolek
Indrek Link: 08.10.20 teeme järgmise koosoleku, et jõuaks arutada, mida lapsevanemate üldkoosolekul rääkida.











